3. การประกอบธุรกิจของแต่ละสายผลิตภัณฑ์

ลักษณะการประกอบธุรกิจ

บริษัทดำเนินธุรกิจการจัดหาทรัพย์สินให้กับผู้ประกอบการที่เป็นที่นิติบุคคล ในรูปแบบลิสซิ่ง
(Leasing) คือ การให้ “เช่า” ทรัพย์สิน ในลักษณะสัญญาเช่าดำเนินงานเป็นหลัก
โดยบริษัทมุ่งเน้นที่จะให้บริการเช่าทรัพย์สินประเภทยานพาหนะเป็นส่วนใหญ่ อาทิ รถยนต์นั่ง
และรถยนต์เพื่อการพาณิชย์อื่นๆ เป็นต้น นอกจากนี้บริษัทยังให้เช่าทรัพย์สินประเภท เครื่องจักร
คอมพิวเตอร์ และอุปกรณ์ทั่วไป อายุสัญญาเช่าจะเป็นในลักษณะสัญญาเช่าระยะยาวตั้งแต่ 3 ปี ขึ้นไป

ลักษณะผลิตภัณฑ์และการให้บริการ

• PHATRA FLEET LEASING (PFL) : ได้แก่ การบริการให้ “เช่า” ยานพาหนะ
ประเภทรถยนต์นั่ง และรถยนต์เพื่อการพาณิชย์ ภายใต้สัญญาเช่าแบบดำเนินงาน ( Operating
Lease ) ที่มีความเหมาะสมกับการบริการต่างๆ โดยมีแนวทางในลักษณะเป็นผู้ทำธุรกิจร่วมกับลูกค้า
พร้อมจะให้คำแนะนำ และหาแนวทางที่เหมาะสมสอดคล้องกับความต้องการใช้รถยนต์ของลูกค้า
เพื่อให้ลูกค้าใช้บริการยานพาหนะได้อย่างมีประสิทธิภาพภายใต้ต้นทุนที่เหมาะสม ด้วยประสบการณ์
ความชำนาญ และหลักการของการจัดการยานพาหนะจำนวนมาก (Economy of Scales) PFL
จึงสามารถช่วยลดภาระและค่าใช้จ่ายที่ไม่จำเป็นในการบริหารและจัดการยานพาหนะของลูกค้าได้

นอกจากนี้ ภาระที่เกี่ยวกับยานพาหนะที่ PFL จะเป็นผู้ดูแลให้ ได้แก่
การจดทะเบียนและต่อภาษีรถยนต์ การจัดทำประกันรถยนต์ประเภท 1 การจัดการซ่อมบำรุงรถยนต์
และการบริการรถยนต์ทดแทนชั่วคราวให้ลูกค้าเลือกใช้ตามความเหมาะสมพร้อมกันนี้ได้จัดตั้ง PL
Service Center ขึ้นเพื่อให้บริการลูกค้าในกรณีฉุกเฉินตลอด 24 ชั่วโมง
อันเป็นการสร้างความมั่นใจให้ลูกค้าว่าจะได้รับการดูแลเป็นอย่างดีทุกเวลา

สำหรับสัญญาเช่าบางสัญญาที่เข้าเงื่อนไขตามมาตราฐานการบัญชีฉบับที่ 29 เรื่อง
การบัญชีสำหรับสัญญาเช่าระยะยาว เช่น มีมูลค่าคงเหลือที่ได้รับการประกัน ทำให้ PFL
สำหรับสัญญานั้นถูกจัดเป็นสัญญาเช่าการเงิน ( Finance Lease )
ซึ่งสัญญาเช่าประเภทนี้มีจำนวนไม่มากนัก

• PHATRA COMMERCIAL LEASING (PCL) : ได้แก่ การจัดบริการให้ “เช่า”
ทรัพย์สินทุกประเภท ไม่ว่าจะเป็นเครื่องจักรอุปกรณ์การผลิต คอมพิวเตอร์ เครื่องใช้สำนักงาน
หรือยานพาหนะ รวมไปถึงการให้บริการด้านการเงินแก่ลูกค้า
โดยเน้นการใช้ทรัพย์สินให้เกิดประโยชน์สูงสุด
และขณะเดียวกันก็สามารถวางแผนการผ่อนชำระให้สอดคล้องกับสถานะภาพการเงินของลูกค้า PCL
จึงมีความเหมาะสมกับลูกค้าที่ต้องการใช้บริการด้านการเงินเป็นหลัก และสัญญาเช่าการเงิน (
Finance Lease ) ของบริษัทส่วนใหญ่ จะเป็นบริการประเภท PCL

การตลาดและการแข่งขัน

ธุรกิจลิสซิ่ง และธุรกิจเช่าซื้อรถยนต์ มีความคล้ายคลึงกัน
และมีกลุ่มลูกค้าที่ใกล้เคียงกันมากซึ่งขึ้นอยู่กับวัตถุประสงค์ในการใช้ทรัพย์สินและมาตราฐานบัญชีที่เกี่ยวข้อง
ดังนั้นภาวะอุตสาหกรรมยานยนต์ในประเทศจึง ส่งผลโดยตรงต่อภาวะธุรกิจลิสซิ่ง ประกอบในช่วง
1-2 ปีที่ผ่านมา สภาพอัตราดอกเบี้ยภายในประเทศที่ลดลง
รวมทั้งกับมีการขยายฐานการตลาดยานยนต์เข้ามาสู่ประเทศไทย
ส่งผลให้ธุรกิจมีการแข่งขันที่รุนแรงขึ้นเนื่องจากการขยายฐานการตลาดของผู้ผลิตยานยนต์

กลยุทธ์การแข่งขัน

บริษัทฯ ได้มีนโยบายนำจุดได้เปรียบของบริษัทฯ มากำหนดกลยุทธ์ในการแข่งขันดังนี้

1. มุ่งเน้นการบริการ PFL กับนิติบุคคล

  2.
  นำระบบเทคโนโลยีและสารสนเทศมาพัฒนาระบบเครือข่ายการบริการดูแลรถยนต์ให้คลอบคลุมพื้นที่ทั่วไปประเทศ

3. พัฒนากระบวนการในการให้บริการให้มีประสิทธิภาพ เพื่อสร้างความไว้วางใจให้กับลูกค้า

  4.
  สร้างและขยายตลาดใหม่ด้วยการกำหนดลูกค้ากลุ่มเป้าหมายจากบริษัทชั้นดีที่มีศักยภาพในการใช้ทรัพย์สินจำนวนมาก

  5. สร้างความสัมพันธ์อันดีกับคู่ค้าทางธุรกิจ โดยการทำงานร่วมกัน เสนอให้เช่าทรัพย์สินกับลูกค้า
  ทำให้ผู้ผลิตและผู้จัดจำหน่ายยอมรับในการบริการเพื่อนำไปสู่การแนะนำลูกค้าในอนาคต

ภาวะอุตสาหกรรมและการแข่งขัน

ธุรกิจลิสซิ่งในประเทศไทยสามารถแบ่งลักษณะผู้ประกอบการออกได้เป็น 2 กลุ่มหลัก กล่าวคือ
กลุ่มที่หนึ่ง เป็นบริษัทที่มุ่งเน้นให้เช่าทรัพย์สินแบบสัญญาเช่าการเงิน (Finance Lease)
และเช่าซื้อ กลุ่มที่สอง เป็นบริษัทที่มุ่งเน้นการให้เช่าแบบดำเนินงาน (Operating Lease)
โดยการให้บริการเสริมครบวงจรกับลูกค้าควบคู่กับการให้เช่าทรัพย์สิน

ธุรกิจลิสซิ่งมีความเกี่ยวข้องไปในทิศทางเดียวกันกับภาวะเศรษฐกิจโดยรวมของประเทศ
ภาวะอุตสาหกรรมยานยนต์ และยอดการจำหน่ายรถยนต์ภายในประเทศ ในปี 2547
คาดการณ์ว่าการขยายตัวของเศรษฐกิจโดยรวมและภาคอุตสาหกรรมที่เกี่ยวข้องยังคงมีแนวโน้มจะขยายตัวต่อไปอย่างต่อเนื่อง
ซึ่งจะส่งผลให้ธุรกิจลิสซิ่งมีระดับการแข่งขันเพิ่มขึ้น
รวมทั้งมีผู้ประกอบการรายใหม่เข้ามาเป็นทางเลือกให้กับลูกค้าเพิ่มขึ้นกว่าปีที่ผ่านมา อย่างไรก็ตาม
บริษัทฯ ได้เตรียมความพร้อมสำหรับการแข่งขันในทุกๆ ด้าน
โดยเน้นการให้บริการอย่างมีประสิทธิภาพเพื่อสร้างความไว้วางใจและประโยชน์สูงสุดให้กับลูกค้า
พร้อมกันนี้ ยังคงยึดมั่นที่จะรักษาความเจริญเติบโตของบริษัทอย่างต่อเนื่องและมีเสถียรภาพ

ฐานะทางการเงินและผลการดำเนินงานของบริษัทที่ประกอบธุรกิจลิสซิ่ง

จากการที่สมาคมลิสซิ่งไม่ได้จัดเก็บข้อมูลของสมาชิกตั้งแต่ปี 2539
บริษัทจึงได้จัดหาข้อมูลฐานะการเงินและผลการดำเนินการเฉพาะบริษัทที่เป็นสมาชิกสมาคมลีสซิ่งไทยและเป็นบริษัทจดทะเบียนในตลาดหลักทรัพย์แห่งประเทศไทย
ดังต่อไปนี้

หน่วย : ล้านบาท

[TABLE]

หมายเหตุ * ปิดบัญชีสำหรับงวด ปี สิ้นสุด ณ วันที่ 30 กันยายน 2545

** ปิดบัญชีสำหรับงวดปี สิ้นสุด ณ วันที่ 31 ธันวาคม 2545

ฐานะการเงินและผลการดำเนินงาน ณ วันที่ 30 กันยายน 2546

หน่วย : ล้านบาท

[TABLE]

หมายเหตุ * ปิดบัญชีสำหรับปี สิ้นสุด ณ วันที่ 30 กันยายน 2546

  ** ปิดบัญชีสำหรับงวด 9 เดือน สิ้นสุด ณ วันที่ 30 กันยายน 2546

การจัดหาผลิตภัณฑ์และบริการ

แหล่งที่มาของเงินทุน

  บริษัทมีนโยบายในการจัดหาแหล่งเงินทุนในอนาคต
  โดยมุ่งเน้นการจัดหาแหล่งเงินทุนระยะยาวเพื่อให้สอดคล้องกับลักษณะการดำเนินธุรกิจลิสซิ่ง
  และจากประชุมผู้ถือหุ้นสามัญประจำปี เมื่อวันที่ 23 มกราคม 2544
  ผู้ถือหุ้นได้มีมติอนุมัติให้บริษัทออกและเสนอขายหุ้นกู้ภายในวงเงินไม่เกิน 1 ,500 ล้านบาท
  เป็นหุ้นกู้ชนิดไม่มีประกัน ระยะเวลาไม่เกิน 5 ปี การออกหุ้นกู้นั้น
  บริษัทมีวัตถุประสงค์เพื่อเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด
  และสอดคล้องกับระยะเวลาการให้เช่าทรัพย์สิน

ณ ปัจจุบันสำหรับหุ้นกู้ที่บริษัทได้ดำเนินการออกแล้วและยังไม่ครบกำหนดไถ่ถอน จำนวน 800
ล้านบาท ได้แก่ หุ้นกู้อายุ 3 ปี ครบกำหนดไถ่ถอนวันที่ 7 กันยายน 2546 อัตราดอกเบี้ยคงที่
จำนวน 400 ล้านบาท
โดยมีวัตถุประสงค์เพื่อที่จะให้ระยะเวลาของเงินกู้ยืมมีความสอดคล้องกับอายุสินทรัพย์ที่บริษัทให้เช่าทรัพย์สิน
ทั้งยังทำให้ต้นทุนการกู้ยืมของบริษัทเป็นอัตราดอกเบี้ยคงที่
ซึ่งจะเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด และ
เมื่อวันที่ 6 ธันวาคม 2544 บริษัทได้ทำการออกหุ้นกู้อายุ 3 ปี ครบกำหนดในวันที่ 6 ธันวาคม
2547 อัตราดอกเบี้ยคงที่ จำนวน 400 ล้านบาท ซึ่งการออกหุ้นกู้ในครั้งนี้
บริษัทมีวัตถุประสงค์เพื่อเตรียมนำเงินมาชำระคืนหุ้นกู้ที่ถึงกำหนดชำระในวันที่ 13 ธันวาคม 2544
จำนวน 350 ล้านบาท

การให้กู้ยืม (การให้เช่าทรัพย์สิน)

นโยบายการให้เช่าทรัพย์สิน

บริษัทมีนโยบายต่าง ๆ ในการให้เช่าทรัพย์สินประเภทลิสซิ่ง ดังต่อไปนี้

1.  ผู้เช่า : บริษัทจะให้เช่าแก่ผู้เช่าที่เป็นนิติบุคคลเท่านั้น
    โดยบริษัทจะพิจารณาคุณสมบัติของลูกค้าผู้ขอเช่า เช่น เป็นนิติบุคคลที่มีผลการดำเนินงานดี
    หรือมีโครงการที่มีความเป็นไปได้สูง ประวัติการเงินดี
    และมีความสามารถในการชำระค่าเช่าได้

2.  วัตถุประสงค์ในการเช่า : ทรัพย์สินที่จะขอเช่าจะต้องนำไปใช้ในกิจการของผู้เช่า
    โดยผู้เช่าจะต้องแจ้งวัตถุประสงค์ในการเช่าให้แก่บริษัท

3.  ทรัพย์สินที่เช่า : ทรัพย์สินที่เช่าจะต้องมีคุณสมบัติดังนี้

-   เป็นทรัพย์สินใหม่ โดยบริษัทจะพิจารณาสภาพ อายุการใช้งานและราคาที่เหมาะสม

-   มีผู้ใช้โดยแพร่หลาย และมีตลาดมือสองรองรับพอควร

-   ไม่ได้ผลิตเพื่อใช้กับผู้ใช้เฉพาะราย

-   สามารถระบุกรรมสิทธิ์การเป็นเจ้าของได้

4.  ระยะเวลาเช่า : ระยะเวลาเช่าอยู่ระหว่าง 3-5ปี
    แล้วแต่ความเหมาะสมของประเภทและการใช้งาน

5.  เงื่อนไขก่อนการเช่า :
    การกำหนดเงื่อนไขการเช่าจะแตกต่างไปตามความเสี่ยงของแต่ละบริษัท
    ซึ่งอาจเลือกทางใดทางหนึ่งหรือหลายทางจากต่อไปนี้

-   มีบุคคลค้ำประกันการเช่า

-   วางเงินเพื่อค้ำประกันการเช่าในกรณีทรัพย์สินให้เช่ามีลักษณะพิเศษ

-   ไม่มีเงื่อนไขก่อนการเช่า

6.  เงื่อนไขเมื่อสิ้นสุดสัญญาเช่า : ในการเสนอเงื่อนไขการเช่า
    จำเป็นต้องพิจารณาถึงความเสี่ยงของทรัพย์สินที่เช่าในแง่ต่างๆ เช่น
    ความแพร่หลายของผู้ใช้ทรัพย์สินประเภทเดียวกัน แบบ รุ่น ยี่ห้อ ราคาของตลาดมือสอง
    การพัฒนาของเทคโนโลยี การล้าสมัย และลักษณะการใช้งาน เป็นต้น
    บริษัทจะพิจารณาราคาซากของทรัพย์สินที่น่าจะขายได้โดยมีความเสี่ยงไม่มากนัก
    และนำไปใช้ในการคำนวณอัตราค่าเช่า เงื่อนไขหลังการเช่าที่บริษัทเสนอให้แก่ผู้เช่า
    ขึ้นอยู่กับการคาดการณ์ความเสี่ยงของบริษัทว่ามากน้อยเพียงใดสำหรับเงื่อนไขต่างๆ
    ที่ผู้เช่าได้รับหลังสิ้นสุดอายุการเช่า ดังต่อไปนี้

-   ข้อเสนอขายหลังการเช่า (Option to Buy) :
    ผู้เช่าจะได้รับข้อเสนอขายทรัพย์สินจากบริษัทในราคาซากที่เคยกำหนดไว้ในสัญญาเช่า
    โดยผู้เช่าจะใช้สิทธิซื้อหรือไม่ก็ได้

-   คืนทรัพย์สินให้แก่ผู้ให้เช่า (No Option) :
    เมื่อสิ้นสุดสัญญาเช่าผู้เช่าจะต้องคืนทรัพย์สินที่เช่าให้แก่บริษัท

การบริหารความเสี่ยงจากการให้กู้ยืม

บริษัทได้มีการระมัดระวังในการคัดเลือกลูกค้าโดยใช้ระบบ Sponsoring
ในการพิจารณาอนุมัติเพื่อกลั่นกรอง
เนื่องจากผู้สนับสนุนในแต่ละรายจะมีมุมมองและแนวคิดที่กว้างขวางขึ้น
ทำให้เกิดความรอบคอบมากขึ้น
ซึ่งจะสะท้อนไปถึงปริมาณของลูกหนี้มีปัญหาของบริษัทฯที่มีอยู่ในระดับที่ต่ำ

นอกจากนี้ บริษัทยังได้มีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ
นอกจากนี้บริษัทยังได้ให้ความสำคัญในการติดตามและศึกษาถึงความผันผวนของภาวะเศรษฐกิจโดยรวมของโลกและของภูมิภาค
สภาวะแวดล้อม แนวโน้ม และปัจจัยที่อาจส่งผลโดยตรงต่อการทำธุรกิจของบริษัท
บริษัทจึงได้จัดตั้งหน่วยงานพัฒนาธุรกิจเพื่อศึกษา
ในเรื่องต่างๆเพื่อใช้ประกอบการตัดสินใจให้ทันท่วงที สำหรับผลกระทบที่อาจมีขึ้นต่อบริษัท

การควบคุมดูแล การอนุมัติการให้กู้ยืมและการติดตามลูกหนี้

ขั้นตอนการประกอบธุรกิจลิสซิ่งของบริษัท

บริษัทมีการแบ่งขั้นตอนในการประกอบธุรกิจลิสซิ่ง ออกเป็น 6 ขั้นตอน คือ

1.  การพิจารณาเครดิตของลูกค้า : บริษัทจะสอบถามข้อมูลความต้องการเช่าจากลูกค้า เช่น
    ทรัพย์สินที่ต้องการเช่า วัตถุประสงค์การใช้งาน ระยะเวลาการเช่า เงื่อนไขการเช่า
    เหตุผลการเลือกเช่าแบบลิสซิ่ง ซึ่งรวมถึงประวัติผลการดำเนินงาน
    ประเภทวงเงินและสถาบันการเงิน ที่ลูกค้าใช้อยู่และเอกสารต่างๆ ประกอบการพิจารณา
    ซึ่งจากข้อมูลดังกล่าว
    เจ้าหน้าที่ฝ่ายการตลาดจะพิจารณาเสนอเงื่อนไขการเช่าตามนโยบายการให้เช่าทรัพย์สินของบริษัท

2.  การขออนุมัติ : บริษัทได้ใช้ระบบผู้สนับสนุน (Sponsor System)
    ในการอนุมัติให้เช่าทรัพย์สิน ซึ่งระบบการอนุมัติดังกล่าว กลุ่มผู้สนับสนุน (Sponsor)
    ประกอบด้วยผู้บริหารระดับผู้อำนวยการฝ่ายต่างๆ ทั้งนี้ตามขั้นตอนการอนุมัติให้เช่า
    เมื่อลูกค้าตกลงในเงื่อนไขที่บริษัทได้เสนอไปเบื้องต้นแล้ว หากมูลค่า
    ค่าเช่าที่จะทำในครั้งนี้รวมกับมูลค่าค่าเช่าในสัญญาเดิมที่ยังไม่ถึงกำหนดชำระค่าเช่าไม่เกิน 10
    ล้านบาท เจ้าหน้าที่ฝ่ายการตลาดจะทำหน้าที่เสนอรายงานแก่ผู้สนับสนุน 1 ท่าน
    เพื่อรับรองความถูกต้อง
    จากนั้นผู้สนับสนุนดังกล่าวจะส่งรายงานที่รับรองความถูกต้องแล้วไปยังผู้สนับสนุนอีก 2 ท่าน
    เพื่ออนุมัติการให้เช่าทรัพย์สิน ในกรณีที่ค่าเช่ารวมดังกล่าวมากกว่า 10 ล้านบาท
    จะต้องให้กรรมการผู้จัดการเป็นผู้อนุมัติอีกขั้นหนึ่ง

3.  การทำสัญญา :
    รายงานขออนุมัติที่ได้รับอนุมัติจะถูกจัดทำเป็นสัญญาเช่าเพื่อเสนอแก่ผู้เช่าลงนาม

4.  การจัดซื้อทรัพย์สิน : เมื่อผู้เช่าลงนามในสัญญาเช่าแล้ว
    บริษัทจึงจัดซื้อทรัพย์สินตามคุณสมบัติที่ตกลงไว้
    โดยมีช่องทางการจัดซื้อผ่านผู้ขายที่บริษัทจัดหาเองหรือผู้ขายที่ผู้เช่าจัดหาให้

5.  การส่งมอบทรัพย์สิน : บริษัทจะจัดส่งทรัพย์สินให้ผู้เช่า จดทะเบียนและจัดทำประกันภัยทรัพย์สิน
    ซึ่งเป็นส่วนหนึ่งของบริการของบริษัท
    พร้อมกับดำเนินการเงื่อนไขก่อนการเช่าให้แล้วเสร็จและถือเป็นการเริ่มต้นสัญญา

6.  การสิ้นสุดสัญญาเช่า :
    เมื่อสิ้นสุดสัญญาเช่าและผู้เช่าได้ปฏิบัติตามเงื่อนไขที่ระบุในสัญญาตลอดระยะเวลาเช่าและไม่มีหนี้สินค้างชำระแก่บริษัทลูกค้าจะได้รับเสนอเงื่อนไขหลังการเช่าตามที่ได้ระบุในสัญญา

  นโยบายเกี่ยวกับควบคุมและติดตามลูกหนี้ค้างชำระ

บริษัทมีนโยบายควบคุมลูกหนี้ค้างชำระอย่างเข้มงวด โดยมีขั้นตอนการทวงถาม คือ

1.  กรณีที่ลูกค้าค้างชำระในระยะ 1 เดือนแรกจะติดตามโดยเจ้าหน้าที่การเงิน
    โดยออกเป็นจดหมายทวงถามหนี้สินที่ค้างชำระ

2.  การค้างชำระเกิน 2 เดือน จะส่งเรื่องให้เจ้าหน้าที่เร่งรัดหนี้สินติดตามทวงหนี้

3.  ส่งเรื่องให้สำนักกฎหมายดำเนินการตามขั้นตอนทางกฎหมายต่อไป
    โดยบริษัทจะดำเนินการติดตามเพื่อยึดคืนควบคู่กันไป
    ในกรณีที่ได้ดำเนินการยึดคืนทรัพย์สินมาจำหน่ายและมูลค่าทรัพย์สินที่จำหน่ายได้ไม่เพียงพอกับมูลค่าความสูญเสียที่เกิดขึ้นจริง
    บริษัทโดยสำนักงานกฎหมายจะดำเนินการฟ้องร้องเรียกค่าเสียหายต่อไปจนครบจำนวนตามที่ได้ระบุไว้ในสัญญา

เงินลงทุน

- ไม่มี -

การจัดหาแหล่งเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  - ไม่มี -